Κλεμμένα Όνειρα

Υπόθεση

1ος Κύκλος:
Εικοσιένα χρόνια πριν σε ένα πάρτι ο Δημήτρης Μαλτέζος γνωρίζει τη Βάσω Παπαναστασίου με την οποία έρχονται κοντά ερωτικά ενώ βρίσκεται σε σχέση με την Αλεξάνδρα Βαλάτου. Οι δύο γυναίκες μένουν έγκυοι και εννέα μήνες μετά γεννούν στο ίδιο νοσοκομείο τους γιους τους. Ο πατέρας της Αλεξάνδρας, Φίλλιπος Βαλάτος, που γνωρίζει όλη την αλήθεια φοβάται πως το μωρό που γέννησε η κόρη δεν θα ζήσει για πολύ κι έτσι αποφασίζει με την βοήθεια της διευθύντριας της κλινικής, Άννας Σπανού, μίας μαίας και του Δημήτρη Μαλτέζου να αλλάξουν τις ταυτότητες των δύο παιδιών του Μαλτέζου χωρίς οι δύο μητέρες να γνωρίζουν τίποτα. Λίγο μετά η Βάσω το σκάει από την κλινική, μετά την αλλαγή των βρεφών, αλλάζοντας και η ίδια ταυτότητα διότι φοβάται πως ο Βαλάτος και ο Μαλτέζος θα βλάψουν την ίδια και το μωρό της. 
Σήμερα ο Σταύρος, το παιδί που μεγάλωσε η Βάσω, και που τελικά είναι υγιές, κερδίζει μία υποτροφία για σπουδές στο κολέγιο που ανήκει στην πραγματική του οικογένεια χωρίς να γνωρίζει την αλήθεια. Εκεί θα έρθει σε κόντρα με τον αδερφό του Άρη, το παιδί που μεγάλωσε η Αλεξάνδρα Βαλάτου, με το μίσος ανάμεσα τους να είναι ανίκητο. Η κόντρα κορυφώνεται όταν και οι δύο διεκδικούν την ίδια γυναίκα, τη Φαίη. Ακόμη η Χρύσα Μαλτέζου, κόρη του Δημήτρη και της Αλεξάνδρας, ερωτεύεται τον βιολογικό της αδερφό Σταύρο φτάνοντας στα άκρα για να τον κατακτήσει την ώρα που ο ίδιος είναι ερωτευμένος με τη Φαίη και δεν νοιάζεται γι' αυτή. Εκτός όλων αυτών ο Φίλιππος Βαλάτος ψάχνει και μαθαίνει πως ο πραγματικός του εγγονός είναι ζωντανός και δεν είναι άλλος από τον φοιτητή που πήρε την υποτροφία στο κολέγιο. Παρόλα αυτά ο Μαλτέζος καταφέρνει να βγάλει από τη μέση τον πεθερό του με σκοπό να μην μάθει κανείς την αλήθεια και χάσει την οικονομική άνεση που του έχει προσφέρει η οικογένεια Βαλάτου.
2ος Κύκλος:
Η κόντρα μεταξύ Άρη και Σταύρου κορυφώνεται ενώ η Άννα Σπανού αρχίζει να αναζητά την ταυτότητα του πραγματικού παιδιού της Αλεξάνδρας άλλα και της Βάσως Παπαναστασίου που πλέον φέρει το όνομα Βίκυ Χαλκιά. Παράλληλα με αυτά η Βίκυ και ο Δημήτρης έρχονται ξανά κοντά ερωτικά ύστερα από πολλά χρόνια, χωρίς ωστόσο ο Μαλτέζος να γνωρίζει πως η γυναίκα αυτή είναι η τότε συντροφός του Βάσω Παπαναστασίου. Η σχέση του Σταύρου και της Φαίης, ύστερα από μια σειρά γεγονότων γίνεται πιο δυνατή ενώ ο Άρης και η Χρύσα κάνουν τα πάντα για να χαλάσουν την ευτυχία του ζευγαριού ο καθένας για τους δικούς του λόγους. Όταν η Χρύσα μάθει κατά λάθος ότι ο Σταύρος είναι αδερφός της θα κάνει τα πάντα για να διορθώσει τη μέχρι τότε συμπεριφορά της απέναντι του. Ο Δημήτρης στο μεταξύ διαπράττει μία σειρά από φόνους ανθρώπων που μπορούν να χαλάσουν την οικογενειακή του ευτυχία με την αστυνομία να προσπαθεί μάταια να τον πιάσει. Ο Σταύρος και η Φαίη οδηγούνται στα σκαλιά της εκκλησίας ενώ την ίδια μέρα ο Δημήτρης οδηγεί τη Βίκυ κοντά στο θάνατο όταν μαθαίνει την πραγματική της ταυτότητα. Από την άλλη ο Άρης δηλητηριάζει την Φαίη την ημέρα του γάμου της με τον Σταύρο για να την εκδικηθεί. 
3ος Κύκλος: 
Το δώρο του Άρη στη Φαίη την ημέρα του γάμου θα προκαλέσει πολύ αρνητικές συνέπιες στην υγεία της. Η Βίκυ νοσηλεύεται σε κρίσιμη κατάσταση στο νοσοκομείο ενώ λίγο καιρό μετά όταν η υγεία της βελτιώνεται μαθαίνει μαζί με την Αλεξάνδρα από την Άννα όλη την αλήθεια για την αλλαγή των δύο βρεφών. Πλέον οι ώρες ελευθερίας του Μαλτέζου όλο και λιγοστεύουν ενώ ο θάνατος της Φαίης συγκλονίζει τους πάντες. Με σκοπό να γλιτώσει από όλα όσα έχει κάνει ο Δημήτρης σκηνοθετεί τον θάνατό του.
Ένα χρόνο μετά και ενώ όλοι πιστεύουν ότι ο Μαλτέζος είναι νεκρός ο Στηβ Μαυρίδης μπαίνει στις ζωές του Σταύρου, του Άρη, της Αλεξάνδρας, της Βίκυς και της Χρύσας. Ενώ όλοι παρατηρούν κοινά στοιχεία του Μαυρίδη με τον Μαλτέζο κανείς δεν μπορεί να πει με σιγουριά πως είναι το ίδιο πρόσωπο. ο Στηβ προσπαθεί να επωφεληθεί από όλα τα μέλη της οικογένειας με τις κινήσεις του να σχεδιάζονται από τον Μαλτέζο. Όταν ο Δημήτρης δολοφονεί τον Στηβ δεν μπορεί πλέον να ξεφύγει από τα χέρια της αστυνομίας και οδηγείται στη φυλακή μέχρι τη δίκη του.  
4ος Κύκλος: 
Την ημέρα της δίκης ο Μαλτέζος τελικά θα την γλιτώσει με την βοήθεια της μητέρας του που με ένα όπλο του αφαιρεί τη ζωή. Έξω από τα δικαστήρια ο Άρης δέχεται κι αυτός μία σφαίρα που θα του στοιχήσει τη ζωή. Μοναδικός μάρτυρας για τη δολοφονία του Άρη είναι ο Νότης Αργυρός που μπαίνει ξαφνικά στη ζωή της οικογένειας. 
Ένα χρόνο μετά οι ζωές όλων έχουν αλλάξει. Ο Νότης αποτελεί μέρος της οικογένειας, η οποία προσπαθεί να σταθεί στα πόδια της. Μόνο που κανείς δεν γνωρίζει πως ο στόχος του Νότη Αργυρού είναι να βλάψει την οικογένεια και να πάρει την περιουσία του πατέρα πίσω, καθώς έχει περάσει στα χέρια του Σταύρου και της Χρύσας από τη διαθήκη της μητέρας που Μαλτέζου που ήταν σύζυγος του πατέρα του Νότη. Ο Νότης σκοτώνει την Αλεξάνδρα με σκοπό να έρθει ένα βήμα πιο κοντά σε όσα του ανήκουν ενώ προσπαθεί να κάνει το ίδιο και με τα υπόλοιπα μέλη της οικογένειας. Στο τέλος μόλις η αλήθεια έρθει στο φως και ο Νότης οδηγηθεί στη φυλακή ο Σταύρος, η Χρύσα, ο Παύλος και η Μαρία προσπαθούν να κάνουν μία νέα αρχή στις ζωές τους ύστερα από όσα έζησαν.

Παραγωγή

Η σειρά ξεκίνησε με σκοπό να ολοκληρωθεί σε 200 επεισόδια τον Δεκέμβριο του 2012. Λόγω της μεγάλης επιτυχίας και των υψηλών νούμερων τηλεθέασης τελικά το κανάλι, τον Μάρτιο του 2012, ανανέωσε τη σειρά για δεύτερο χρονιά για όλη τη σεζόν 2012-2013. Τον Μάρτιο του 2013, η σειρά ανανεώθηκε για τρίτη σεζόν. Την άνοιξη του 2014 οι υπεύθυνοι της σειράς ενημερώθηκαν πως η σειρά θα ολοκληρωθεί με το τέλος του 3ου κύκλου τη σεζόν 2013-2014.
Ενώ οι συντελεστές της σειράς έκαναν την προετοιμασία του τελευταίου επεισοδίου με σκοπό να προβληθεί τον Ιούνιο του 2014, το κανάλι ανανέωσε τη σειρά για τέταρτη σεζόν επεισοδίων την περίοδο 2014-2015. Στον τελευταίο κύκλο της σειράς υπήρξαν αρκετές αποχωρήσεις βασικών συντελεστών και μια νέα κατεύθυνση στο σενάριο.